เตือนคนไทยในญี่ปุ่น โดยเฉพาะหลายพื้นที่ในเมืองเซนได จังหวัดมิยากิ ระวังน้ำท่วมสูงและดินถล่มจากฝนตกหนัก
สถานเอกอัครราชทูต ณ กรุงโตเกียว รายงานว่า เมื่อเวลา 12.30 น. ตามเวลาท้องถิ่น  ทางการญี่ปุ่น ได้ออกประกาศเตือนภัยให้ประชาชนที่อาศัยในพื้นที่ตำบลอิซึมิ เมืองเซนได  จังหวัดมิยากิอพยพ เนื่องจากปริมาณระดับน้ำในแม่น้ำนานาคิตะ มีปริมาณเพิ่มขึ้นสูงอยู่ในระดับอันตราย โดยทางการญี่ปุ่น ได้ประกาศอพยพประชาชนแล้วกว่า 5,864 ครัวเรือน  ประมาณ  13,000 ราย และได้ยกระดับความรุนแรงที่ระดับ 4 จากทั้งหมด 5 ระดับ กรมอุตุนิยมวิทยาญี่ปุ่น ได้ประกาศเตือนให้ประชาชนในพื้นที่ระวังอันตรายจากระดับน้ำของแม่น้ำที่สูงขึ้นอย่างรวดเร็ว ต่อมา เมื่อเวลา 13.15 น. ของวันเดียวกัน ทางการญี่ปุ่น มีคำสั่งอพยพประชาชนที่อาศัยในพื้นที่ตำบลอาโอบะ ตำบลมิยากิโนะ ตำบลไทฮาคุ และตำบลอิซึมิ เมืองเซนได จังหวัดมิยากิ  เนื่องจากมีความเสี่ยงว่า อาจเกิดแผ่นดินถล่ม เนื่องจากฝนตกหนัก ทั้งนี้ ขอให้ประชาชนชาวไทยที่อาศัยในพื้นที่ดังกล่าว ระมัดระวังและปฏิบัติตามประกาศเตือนของทางการญี่ปุ่น รวมถึงติดตามข่าวสารอย่างใกล้ชิด ในกรณีฉุกเฉิน สามารถติดต่อสถานเอกอัครราชทูต ณ กรุงโตเกียว ได้ทางหมายเลขโทรศัพท์ HOTLINE  090-4435-7812